Kontra l-ġemgħa tal-għedewwa Għanja. Salm ta' Asaf. O Alla, la torqodx, tiqafx u tiskotx, o Alla! Għax, ara, qamu l-għedewwa tiegħek, dawk li jobogħduk refgħu rashom. Jiftiehmu bejniethom kontra l-poplu tiegħek, jingħaqdu kontra l-poplu l-għażiż tiegħek. U jgħidu: "Ejjew, ħa nwarrbuhom minn fost il-ġnus; ma jissemmiex iżjed isem Iżrael!" Huma ngħaqdu fehma waħda, u għamlu patt bejniethom kontra tiegħek. Ir-razez ta' Edom u l-Ismagħelin, Mowabin u Ħagarin, Gebal, Għammon u Għamalek, il-Filistja man-nies ta' Tir; Assur ukoll ingħaqad magħhom, saru d-driegħ qawwi ta' wlied Lot. Imxi magħhom kif imxejt ma' Midjan u ma' Sisera , ma' Ġabin ħdejn il-wied ta' Kison, li nqerdu ħdejn Għajn-dor, saru bħal demel tal-art. Agħmel lill-kbarat tagħhom bħal Għoreb u bħal Żeb; bħal Żebaħ u Salmunna lill-kapijiet tagħhom ilkoll. Għax ilkoll kienu qalu: "Ħa nieħdu taħt idejna l-aħjar oqsma tal-poplu ta' Alla." Alla tiegħi, agħmilhom bħal tromba tar-riħ, bħal karfa li ttir maż-żiffa, bħal nar li l-bosk iqabbad, bħal ħuġġieġa li tkebbes l-għoljiet. Hekk ilħaqhom bit-tempesta tiegħek, werwirhom bir-riefnu tiegħek. Iksilhom wiċċhom bil-mistħija, li jaslu biex ifittxu ismek, Mulej. Jistħu u jinfixlu darba għal dejjem, jitħawdu sa ma jintilfu. Biex jagħrfu li Jaħweh hu ismek, li int waħdek l-Għoli fuq l-art kollha.